Bi sħubija bejn il-Gvern u s-settur privat, minn Jannar se jingħataw korsijiet b’xejn ta’ taħriġ għall-ħaddiema fil-qasam tal-kostruzzjoni. Il-kors, mifrux fuq 30 siegħa, se jingħata minn diversi ċentri fosthom mill-binjiet tal-Kunsilli Lokali. Iċ-Chairman tal-Kunsill Konsultattiv tal-Industrija tal-Bini, il-Perit Charles Buhagiar, spjega li dan it-taħriġ huwa maħsub biex aktar ħaddiema tas-sengħa jingħataw l-iskills card, li sservi bħala ċertifikat li huma kkwalifikati u għandhom il-kompetenza li jaħdmu diversi snajja’. Il-Perit Buhagiar qal li l-ħaddiema se jitgħallmu fost oħrajn kif jużaw iktar it-teknoloġija fl-operat tagħhom u kif jinterpretaw pjanta. Il-Ministru Ian Borg u s-Segretarju Parlamentari Chris Agius qalu li l-iskop tal-korsijiet huwa li l-industrija tkun iktar professjonali f’xogħolha. Qalu li dawn huma meħtieġa wkoll fid-dawl li se titwaqqaf l-Awtorità għall-Bini u l-Kostruzzjoni biex tirregola l-industrija tal-bini.